
Azért, mert túléltük, végignevettük

és valahogy átvészeltük ezt a vagány csajszis nyarat.


Lejátszási lista





1.Lucy Spraggan: Last Night (Beer Fear)

2.P!nk: Raise Your Glass

3.The Killers: Brightside

4.Cheap Trick: I Want You To Want Me

5.Demi Lovato – Speed Radio: Cool For The Summer (Sped up Nightcore])

6.Paramore: Misery Business

7.Taylor Swift: Paper Rings

8.Post Malone: Chemical

9.Katy Perry: Waking Up In Vegas

10.Hailee Steinfeld: SunKissing

11.Saucy Santana: 1-800-Bad-Bxtch

12.Ashlee Simpson: Pieces Of Me

13.Diplo (feat. Nicki Minaj & K4mo): Oh My Gawd

14.Taylor Swift: Karma

15.Sabrina Carpenter, Coi Leray: Nonsense (Remix)

16.Lil Jon: Get Low

Kedves Olvasóm!





Ezt a könyvet azzal a szándékkal írtam, hogy a főszereplőben bárki magára ismerhessen. Éppen ezért a hősnőt szándékosan nem írtam le részletesen. Azt szerettem volna, hogy minden olvasó önmagát képzelje el, vagy valakit, aki hasonlít hozzá. Ezért arra törekedtem, hogy a lehető legkevesebb konkrétumot áruljam el róla. Úgyhogy élvezd a történetet, mert ez a könyv neked szól. És neked, és neked is, és NEKED!



Csók, Trilina


prológus

•••

Ami a tegnap estét illeti…

ELEANOR



SAMANTHA:

ELLE!!!!! HOL VAGY? MI A FENE VOLT AZ AZ

INSTÁDON MÚLT ÉJJEL?!



SAMANTHA:

Eleanor! Komolyan beszélek. Úgy nézett ki,

mintha egy vegasi kápolnában lettél volna.



SAMANTHA:

Mondd, hogy tévedek!



SAMANTHA:

Te. Jó. Ég! Esküszöm, megfojtalak, amikor

találkozunk, ha nem válaszolsz AZONNAL.



ÉN:

…



ÉN:

…



SAMANTHA:

Eleanor Margaret Thomas.

Látom, hogy gépelsz.



ÉN:

Csupa nagybetű… Komolyan?

Szétrobban a fejem, te meg még

üvöltözöl is? Mutass némi tiszteletet

a másnaposságom iránt!



ÉN:

Te egy átokfajzat vagy. Miért nem

vagyok inkább egyke?



SAMANTHA:

FOGD BE! Csak üzizünk. Honnan a fenéből

kellene tudnom, hogy másnapos vagy?



ÉN:

Mert Vegasban vagyok. Zsenikém!



ÉN:

Ne játsszd már a hülyét! És hogy

merészelsz a teljes nevemen szólítani?



ÉN:

A monogramomhoz komoly traumák

kötődnek. Elég egyetlen monogramos

kéztörlő, és máris segítségért kiabálok.



SAMANTHA:

Hamarosan mentőre lesz szükséged, ha nem

válaszolsz a kérdéseimre!



ÉN:

Jól van… Jézusom, te kis zsörtölődő…

A francba! Szóval igen. Ami a tegnap

estét illeti…


egy

•••

Hozzámenni valami random faszihoz,
akivel épp most feküdtél le, olyan,
mint egy beavatási rítus Vegasban.

ELEANOR

A nővérem, Samantha, konkrétan üvölt velem.

Nem hiszem, hogy gyerekkorunk óta bármikor ilyesmire vetemedett volna.

Bár kétségtelen, hogy megírtam neki, miszerint a sárga földig leittam magam Las Vegasban, és hozzámentem egy totál idegen pasashoz. Szóval ja, a hirtelen telefonhívás és a fejfájdító hangnem nem éppen meglepő. De arra nem számítottam, hogy ennyire dühös lesz.

Samantha ugyanis hangosan dühöng. A hangja mintha ketté akarná hasítani az agyamat. Túl hangos ahhoz, hogy fenn tudjam tartani azt a törékeny egyensúlyt, amibe épphogy kapaszkodom. Ugyanis fogalmam sincs, hogy most akkor kihányjam-e a belemet, vagy egyszerűen adjam fel, és keressek egy padot, ahol hobó módon kialudhatom ezt a másnaposságot.

Elveszem a mobilt a fülemtől, miközben hasitasit és olcsó hawaii inget viselő emberek között lavírozok. Úgy kóvályognak a zsúfolt kaszinó közepén, mint az elfelejtett Sims-karakterek.

– Elnézést – mormolom egy random pasinak, aki egy akkora poharat szorongat, hogy a derekáig felér, aztán… Ó. Édes. Istenem!

Gyorsan pislogok, a szám tátva marad, miközben megpróbálom ignorálni a nyerőgépek tükröződő oldalán elém táruló látványt.

– Most meg miért kérsz elnézést? – háborog a nővérem, mert nyilván azt hiszi, neki szólt. – Elnézést azért, mert életed legostobább döntését hoztad?

– Hagyjál már! Hozzámenni valami random faszihoz, akivel épp most feküdtél le, olyan, mint egy beavatási rítus Vegasban. Filmek is készülnek erről. Nem én vagyok az első, és nem is én leszek az utolsó. De baszki… Sami. Ha látnád, amit én látok most…

Még a mondatot sem tudom befejezni, mert felvihogok. Jézus Krisztusom! Úgy nézek ki, mint valami bohóc, akit minden lehetséges módon szétkeféltek. A telefonomat a vállam és a fülem közé szorítom, hogy szabaddá tegyem az egyik kezemet, benyálazom az ujjamat, és megpróbálom ledörgölni a szemem alatt szétfolyt fekete szempillaspirált.

– Figyelj rám! Szörnyen nézek ki. Úgy grasszálok ebben a hatalmas kaszinóban, hogy a fehér, testhez simuló, elöl gombos ruhám olyan rövid, hogy majdnem kilátszik belőle a májam is. És a középső gombok többsége hiányzik. Ne kérdezd! Egy kézzel azt vagyok kénytelen tartani, különben az egész hasam kilátszana. Én vagyok annak a Katy Perry-dalnak, a Waking Up in Vegasnak az élő plakátja…

Samantha nem hagyja, hogy befejezzem, közbevág:

– Légy komoly, Eleanor! Az isten szerelmére, miért viccelődsz most?

A mennyezetre meredek, miközben a tegnap viselt, hamis Louboutin magassarkúmban gyorsan végigkopogok a fényes padlón.

– Sami, ne túlozz már! Nem olyan nagy ügy, mert…

A nővérem még mindig nem fogja be.

– Hogy történt ez? Kérlek, mondd, hogy nem a te ötleted volt! – A hangja pánikba csap át. – Várj… Bedrogoztak? Úristen!

– Megbuggyantál? – nevetek.

– Te igen? – horkant. – Hozzámentél egy random sráchoz Vegasban. Mit vársz, mit higgyek?

– Nem azt, hogy valami titkos terv részeként lányokat drogoznak be, és kényszerítik őket, hogy férjhez menjenek. Mert ugye mind tudjuk, hogy a pasik annyira kétségbeesetten oltár elé akarnak vonulni. Hagyd már azokat a krimisorozatokat, fura leszel tőlük!

Nem tudom megállni a nevetést, mert amint kimondom, ami a nyelvem hegyén van, két másodperc alatt a kioktató nővéremből döbbent bűntárs lesz.

– Mindegy! – sóhajt egyet Samantha.

És akkor rázúdítom az igazságot:

– Egyébként minden rendben lesz, mert nem valami random sráchoz mentem hozzá, Sami… Hanem Crew Matthewshoz. A Las Vegas Raiders irányítójához.

Ez a bomba két okból is különösen vicces: egyrészt az apánk fanatikus Niners-rajongó, szóval a puncim tegnap éjjel hazaárulást követett el, másrészt a nővérem poliamor kapcsolatban él, és az egyik pasija a Hall of Fame{1}-be beválasztott irányító.

– Mármint mekkora volt ennek az esélye? Őrület, nem? – vigyorgok, mert teljesen belelkesedem a helyzet abszurditásától.

Visszatartom a lélegzetemet, várom, hogy Samantha felrobbanjon. Már látom is magam előtt az arcát: teljesen ledöbbent.

A csend egy örökkévalóságnak tűnik.

Aztán Samantha hangja úgy csattan a vonalban, hogy még a körülöttem lévő nyerőgépeket is túlüvölti.

– Fogd be! Hazugság! Úristen! Apa ki fog nyírni. Julia Robertsre kell változtatnod a nevedet, mert dugtál az ellenséggel.

– Tudom! – visítom, és még hangosabban vihogok, amikor elhaladok egy tükörfal mellett, és most már rendesen is szembesülök a látványommal.

Jézusom! A hajam összetapadt a tarkómon, és égnek áll, mint egy szarul feltupírozott frizura. A ruhámra rá sem merek nézni, mert rosszabbul néz ki, mint amilyennek érzem. Tudtam, hogy gáz, de konkrétan valami őrültnek nézek ki.

És a szám… Istenem, miért volt rajtam vörös rúzs? Az arcomon szétkenődött mázt hollywoodi vörös helyett inkább leszopós vörösre kellene keresztelni. Kurvára elmaszatolódott a szám körül.

Felvonom a szemöldökömet, mert ha ez nem a valóság lenne, akkor egy nagyon vicces film nyitányának simán elmenne.

Végighúzom a hüvelykujjamat a szám körül, valamennyit sikerül is letörölni a vörös nyomokból, aztán feladom, és megyek tovább.

– Úristen! Hátul a hajam olyan, mint amikor elrángattál arra az őrült kecskejógára, és csináltuk azt az eke nevű pózt. Na, pont olyan vagyok, csak széna nélkül. – Suttogásig lehalkítom a hangomat. – És emlékszel, hogy az egyik szőrös kis rohadék állandóan seggbe fejelgetett? Szerintem tegnap is ez történt… többször is. – Hunyorítok, próbálok visszaemlékezni a ködös részletekre. Basszus! Túl sok alkoholt ittam. – Azt hiszem, lefeküdtem a haverjaival is. Bár a memóriám most nem éppen a barátom. Nem tudom, mi volt csak egy mocskos álom, és mi a valóság. Kávé kell! Meg alvás. Meg talán egy STD-szűrés is.

Megint felnevetek, miközben beletúrok a gubancos, kusza hajamba. De a nővérem nem nevet. Összehúzom a szemöldökömet, és ekkor csattan a hangja, mint egy ostor.

– Frufru!

Felhördülök, és azonnal megállok a kaszinó közepén. Teljesen lefagyok, csak hogy válaszolni tudjak a sértésre. Mert ez sértés a javából.

– Ribanc – sziszegem. – Ez nem frufru. Hogy merészeled azt mondani, hogy téged utánozlak? Azt sem tudtam, hogy frufrut vágattál, amíg nekem nem lett frufrum.

Samantha fuldokolva ejti a következő szavakat.

– Ne szórakozz velem! Küldtem róla képet, aztán te is mentél, és levágattad.

– Mindegy! Lehet, hogy így volt – horkantok, de rendes kishúgként eszem ágában sincs beismerni semmit. – De a faszok nem frufruk. Csak mert lefeküdtem három pasival… állítólag, nem jelenti azt, hogy téged majmollak. Én is lélegzem, vagy azt is levédetted?

Samantha gúnyosan megismétli a szavaimat, mintha egy tinédzser fiú mutáló hangján beszélnék, és ettől még jobban kell vigyorognom. De folytatom:

– Ne legyél már ilyen savanyú, csak mert nem tudsz számolni. Te egyszerre négy pasival kamatyolsz. Én állítólag hárommal dugtam. És egyhez hozzá is mentem. Nem ugyanaz. Még jó, hogy támogatod a testvéredet, mi? Azt gondoltam, hogy mivel rendszeresen két barátoddal dugsz egyszerre, majd laza leszel, mint a lyukad. De te még mindig réééééém merev vagy.

– Te meg egy kis picsa vagy! – nevet fel Samantha.

Elsurranok egy csapat középkorú pasi mellett, akik mind sportmezben feszítenek, és úgy bámulnak, mint a rajzfilmekben a farkasok a steaket. Undorító! Szóval rájuk se bagózom, és folytatom a beszélgetést a nővéremmel.

– Kezdem azt hinni, hogy valami súlyosan elcseszett genetikai hajlamunk van. Azt mondják, a perverzió öröklődik. Ez azt jelenti, hogy Anya valószínűleg az egész zsákutcát végigpróbálta. Ez már járvány. Szóval szedd össze magadat, kis nárcisszám, mert nem minden rólad szól. Hanem rólam.

Samantha vonyítva vihog, én pedig vele együtt, amikor rávágja:

– Hülye vagy. És undorító. És megmondom Anyának, hogy ezt mondtad.

– Esküszöm, megfojtalak.

– Pszichopata! – viccelődik.

Felnézek az eligazító táblákra, majd megfordulok, és próbálok rájönni, merre kell mennem, miközben visszavágok:

– Nem, én szociopata vagyok. Egy csepp bűntudatom sincs – felelem lazán, ahogy körbenézek. – A francba, ezek a kaszinók olyanok, mint a labirintusok. Hogy a pokolba jutok ki innen?

Sami mond valamit, de a gépek zúgásától és néhány ünneplő ember éljenzésétől alig hallom. Mi a fene? Hol van a kijárat? Újabb száznyolcvan fokos fordulatot veszek, hátha valami isteni sugallat segít, de semmi.

– Fantasztikus! – morgom. – Örökre itt ragadok ezzel a rúzsfoltos szájjal, amitől úgy nézek ki, mint kilencéves koromban, amikor állandóan a számat nyalogattam. Emlékszel? A bőröm teljesen kicserepesedett egy nagy vörös körben. Úgy néztem ki, mintha egy segglyuk lenne az arcom közepén, valahányszor csücsörítettem… Atyaég, megint Seggszájú Eleanor leszek.

Halkan felkuncogok, de Sami rögtön odaszúr, amivel kiránt a gondolataim közül.

– Örülök, hogy ilyen jól szórakozol. Jézusom, ilyen szarságok is csak veled történhetnek.

Bólintok, pedig nem láthatja.

– Én magam vagyok a szégyenmenet. Szerintem járna ezért egy trófea. Ha az olimpiai sportágak között szerepelne a dugás és a szexszagúan mászkálás, aranyérmes lennék. Mert ebben a kaszinóban nincs annyi cigarettafüst, ami elnyomná a belőlem áradó ribancbűzt és a nem kívánt terhesség szagát.

– Nem védekeztetek?! – sikít fel Samantha.

Fülsértő hang hallatszik, mintha érmék hullanának egy fémvödörbe. A kettő kombinációjától újra kalapálni kezd a fejem.

– Sami… – nyögöm. – Ettől a hangszíntől utálom az egész arcodat. Fogd vissza magadat! Vicceltem, te idióta. Persze hogy védekeztünk… Azt hiszem. – Mielőtt a nővérem megszólalhatna, gyorsan hozzáteszem: – Nem, tényleg védekeztünk. Határozottan emlékszem, hogy vettünk olyan óvszereket, amelyek a pókerzsetonokra hasonlítanak. Mert amikor felhúzták őket, azt kiabáltam, hogy Jackpot!

– Hazug! Nem hiszem el, hogy védekezés nélkül csináltátok.

Felnevetek.

– Fogd be, te őrült! Telefonon átküldtük egymásnak a leleteinket, mint a normális emberek a huszonegyedik században. De amúgy a pókerzsetonóvszer zseniális ötlet. Le kéne védetnem.

Ahogy a tömeg szétnyílik előttem, végre megpillantom a kijárat tábláját.

Esküszöm, angyalok énekét hallom, mert… Ajtók.

Nagy, gyönyörű üvegajtók. Megkönnyebbülten kifújom a levegőt.

Samantha újra megszólal:

– Ja, és mellesleg. Hol a picsában van Millie? Azt hittem, együtt mentetek.

– Á, igen, a legjobb barátnő. Ha tippelnem kellene, akkor a torokmandulái éppen egy DJ farkával incselkednek… Ha érted, mire gondolok… A pasi egy seggfej, de Millie odavan érte. Ráadásul a szobánk jelenleg hepatitis B-karanténzár alatt van.

Felgyorsítom a lépteimet, és megpróbálok kisurranni az éppen nyíló óriási ajtók között, de egy kopasz, pocakos fickó pont elém vág, és nem mozdul elég gyorsan, így az ajtók bezáródnak.

Lenézek magamra. A francba!

Rögtönöznöm kell. Az egyik kezemmel a ruhámat tartom össze, a telefonomat pedig az arcom és a vállam közé szorítom. A fejemben zajló vita alig tart pár másodpercig, aztán megfordulok, és a fenekemmel lököm ki az ajtót. A magassarkúm csúnyán csikorog a betonon, miközben átverekszem magamat a résen. Elpördülök az üvegtől, és botladozva teszek pár lépést, mielőtt visszanyerem az egyensúlyomat.

– Mit művelsz? – kérdezi a nővérem, miközben én lihegve levegő után kapkodok.

– Kitartok. Szent ég… – hördülök fel. Többen felém néznek, de nem foglalkozom velük, miközben az ajtó becsukódik mögöttem. Ennyit a csodás légkondicionálásról! – Miért van itt ilyen dögmeleg reggel hatkor? Szinte égeti a bőrömet, pedig még az előtető alatt állok. Ez a hely maga a pokol. Valószínűleg ezért ilyen szórakoztató.

– Hát, talán megpróbálhatnál hozzáedződni – szúr oda Samantha. – Mindketten tudjuk, hogy úgyis oda tartottál egész életedben.

Hunyorogva nézek el jobbra-balra, hátha meglátom a parkolóban valahol az Uber-felvevőpontot.

– Túl világos van. Szemüveg kell. Jézusom, ez komoly fizikai inzultus! A napsugarakat első fokú testi sértésért perbe kellene fogni.

Lehajtom a fejemet, és a ruhámat markoló kezemre nézek.

A fenébe vele! Legyen szabad!

Elengedem az anyagot, mire az egész hasam azonnal közszemlére kerül, miközben a táskámban megkeresem a napszemüveget. Miután megtalálom, felcsapom az arcomra.

– Szóóóval… – szusszan egyet Sami. – Mi a terv? Ugye érvényteleníttetitek ezt az egész szarságot? Mármint… még akkor is, ha Crew Matthewsról van szó.

– Hah? Mintha érdekelne, ki ő – vágom rá hitetlenkedve. – Semmit sem tudok az amerikai futballról, és ezzel te is tökéletesen tisztában vagy. Otthagytam neki minden elérhetőségemet. Amikor felébred, elintézzük. Vegasban az a nagyszerű, hogy ugyanazon a napon összeházasodhatsz és el is válhatsz. Ezt mindenki tudja.

Természetesen Samantha átsiklik a lényeges rész felett.

– Várjunk csak! Megszöktél? Miiiiért?

– Fogd be!

Kizárt! Erről nem beszélek! Különben a nővérem addig faggatna, amíg be nem vallom, hogy egy olyan pólóban ébredtem, amelyen az állt: Én bizony megdugnám. Hogy a puncimnak jelenleg igen nagy szüksége lenne egy jégtömlőre. Meg bugyira (mert történetesen az nincs rajtam), és hogy elég vörös az arcom ahhoz, hogy beismerjem: elpirultam.

Az orromat ráncolva felemelem a hajamat a tarkómról.

– Sami, minden szónál, amit kimondok, a forró levegő a torkomat égeti. Mintha lenyeltem volna a napot. – Próbálok komoly lenni, de nem sikerül. – Most egyszerűen nem tudok több kérdésre válaszolni.

– Eleanor! – Hangos és túlságosan is lelkes, amitől feljebb rántom a vállamat. Esküszöm, hogy a nővérem olyan, mint egy kutya, aki nem ereszti a csontját. A francba! – Eleanor! Nem dobálhatsz csak úgy ilyen apró bombákat! Mindent tudni akarok! Tényleg mindent, az elejétől kezdve. Miért lett hirtelen ilyen szemérmes az én egyáltalán nem szemérmes húgocskám? Ki vele! Belezúgtál a leendő exférjedbe? És ha nem mondod el, felhívom az exedet, és elmesélem neki, hogy lefeküdtél az ikertestvérével… még mielőtt szakítottatok volna… És szándékosan.

Beszívom a kibaszottul forró levegőt, és újra felhördülök. Mert miközben Sami csak találgat, akaratlanul is telibe talál. Néha muszáj egy kis termék-összehasonlítást végezni.

És azok az ikrek biztosan nem voltak egypetéjűek. Hacsak nem a csiklóm megtalálásában mérjük a hasonlóságot, mert abban mindketten vakon vezették a világtalant.

– Te démonfajzat! – köpöm játékosan. – Egy nap megtalálom az igazi családodat, és visszaküldelek hozzájuk.

Samantha úgy kuncog, mint egy boszorkány. Mert az is. De mindketten tudjuk, hogy előbb-utóbb úgyis mindent elmesélek neki. Mert mi ilyenek vagyunk. Nem lehet minden nővér ennyire menő, de valakinek fel kell állítania a mércét.

– Jól van – sziszegem, végül feladva. Odafordulok a parkolóőr felé, és hangtalanul formálom a szót: – Uber?

A férfi egy piros bársonykötéllel elkerített üres sáv felé mutat. Elindulok abba az irányba, és a kocsim is ekkor érkezik meg.

– De az elejéről kell kezdenem. Szóval ne szakíts félbe! Tegyél úgy, mintha épp egy farok lenne a szádban… Mindketten tudjuk, hogy abban szakértő vagy.


kettő

Gyerünk, csajszi, legyünk ribancok!

– Nyitva van! – kiáltok hátra a vállam felett, miközben az utolsó cuccomat is begyömöszölöm a bőröndömbe.

Az ajtó kivágódik, és Millie robban be a lakásomba. Totál bevadult, az egyik kezében egy üveg rózsaszín pezsgőt szorongat, a másikban egy köteg egydollárost.

– Vegas, bébi! – üvölti a csípőjét riszálva.

– Húúúú! – kiáltom, és a kezemet a magasba emelve ellejtek egy kis táncot.

Megérdemeljük ezt. Mindketten halálra dolgoztuk magunkat a szalonban. Pluszvendégeket vállaltunk, egyetlen szabadnap nélkül hajtottunk, hogy összegyűjtsük a pénzt a saját jövőbeli szalonunkra és sparészlegünkre.

De még a kemény csajoknak is jár néha egy szabad hétvége. És semmi sem jobb egy kiruccanásnál a Bűn Kibaszott Városába.

Mindkettőnkből kitör a nevetés, ahogy Millie az üveggel felém libben.

– A bemelegítő buli most kezdődik, ribanc. Hozd a poharakat!

Nem kell kétszer mondania. Már indulok is a konyhába, felkapok két poharat, és hátraszólok:

– Az Uber tizenöt perc múlva itt van, szóval most lehúzzuk a pezsgőt, aztán majd akkor folytatjuk, ha leszálltunk a gépről. Mert nem fogom életem kibaszott legjobb hétvégéjét kihagyni csak azért, mert túl részegek vagyunk ahhoz, hogy elvezessük a bérelt autót.

– Benne vagyok – nevet fel Millie.

A két teljesen különböző poharat a pultra teszem. Millie vigyorogva birkózik a dugóval, én pedig már előre grimaszolok, mert a durranástól mindig felsikkantok.

A dugó kipukkan, én összerezzenek, Millie vihog, a hab pedig kifut az üveg száján.

– A francba! – sóhajtom, és odadobok neki egy konyharuhát.

– Neked… – énekli Millie bolondosan, és teletölti a poharamat, fittyet hányva arra, hogy minden ragad. – És nekem.

Összenézünk. Millie leteszi a Moët-palackot a pultra, és felveszi a poharát, hogy koccintsunk. De megelőzöm.

– Azokra a híres DJ-kre, akik július negyedikén elreptetnek téged egy kis fényűző kiruccanásra. Persze úgy, hogy plusz egy főt is magaddal vihetsz.

Másoknak szárnysegédeik vannak, nekem pedig Millie Cici Brownom,{2} ahogy én szoktam becézgetni. Millie valahogy mindig belebotlik a szivárvány végén lévő aranyüstbe (vagyis egy dögös pasiba), valahányszor azon ügyködik, hogy nekem legyen szerencsém.

Rám kacsint, még magasabbra emeli a poharát, és elmondja a saját pohárköszöntőjét.

– Életünk legjobb hétvégéjére, Eleanor Roosevelt. Mert ami Vegasban történik, az Vegasban is marad. Gyerünk, csajszi, legyünk ribancok!


{1}A profi amerikai futball (NFL) dicsőségcsarnoka. (a Ford.)

{2}A Stranger Things sztárjára, Millie Bobby Brownra utalva. (a Szerk.)

